Det er ikke mange fisk, der bider på fiskekrogen søndag formiddag, men fiskenettet bliver alligevel fyldt på rekordtid. Michael Madsen er på en af sine mange fisketure ved Limfjorden, og han har altid en stor fangst med hjem. Han er nemlig begyndt at samle det affald, som han møder på sin vej, og det er ikke i småtingsafdelingen. - Jeg bliver rasende inde i mig selv, når jeg går herude og fisker langs Limfjorden. Jeg synes, det er sådan et smukt sted, men det her er bare noget svineri, siger lystfiskeren fra Brønderslev. Sidst Michael Madsen var på fisketur havde han 20 kilo affald med hjem, som han sorterede og kørte på forbrændingen. Men nu synes han, at der skal kraftigere midler i brug. Derfor har han kastet liner ud på sin Facebook-side i forsøget på at fange Aalborg Kommunes opmærksomhed. Per Clausen (EL) bed på krogen, og derfor er de to taget på fisketur ved Limfjorden, og fangsten gør indtryk på politikeren. - Det er jo rigtig rigtig kedeligt at se, at der er så meget forurening ude i noget, der i grunden skulle være et smukt naturområde, siger Per Clausen. Per Clausen er fungerende rådmand i Miljø- og Energiforvaltningen i Aalborg Kommune. Han erkender, at selvom han synes, at Aalborg Kommune er opmærksomme på problemet, så er det ikke nok. - Jeg tror at ansvaret ligger både hos alle de mennesker, der ikke sørger for at håndtere deres affald fornuftigt, og så har kommunen selvfølgelig også et medansvar. Det er klart. Vi må blive bedre i fremtiden, siger Per Clausen (EL). Dermed er Michael Madsen's mission fuldført. - Jeg håber, at Per Clausen er blevet gjort opmærksom på, hvor stort problemet egentlig er, og at han tager problemet med videre.
Lystfiskeren Michael Madsen har igennem en længere periode fyldt fiskenettet med affald på hans fisketure ved Limfjorden. Men affaldet bliver ved med at dukke op, og nu har han fået nok. Derfor har han inviteret Aalborg Kommune med på fisketur, så de selv kan få syn for affalds-sagen.